Monika Bérešová

RNDr. Monika Bérešová (* 1. január 1960, Sečovce) je poslankyňa Mestského zastupiteľstva a bývala primátorka mesta Sečovce (20032010).

Štúdium 
V roku 1984 ukončila štúdium v odbore učiteľstvo výchovno-vzdelávacích predmetov matematika a fyzika na Prírodovedeckej fakulte Univerzity Pavla Jozefa Šafárika v Košiciach. Od roku 2012 je externou doktorandkou v odbore sociálnej práce na Vysokej škole zdravotníctva a sociálnej práce sv. Alžbety v Bratislava.

Profesijná kariéra 
Na Základnej škole Komenského v Sečovciach zastávala v rokoch 19901991 funkciu zástupkyne riaditeľa a v rokoch 1991 – 2003 bola jej riaditeľkou. 

Po ukončení politickej kariéry nastúpila na pozíciu riaditeľky Domova sociálnych služieb Kráľovce (2011 – 2013). V súčasnosti je riaditeľkou Strediska krízovej intervencie v Košiciach.

Politická činnosť 
V rokoch 1998 – 2002 pôsobila ako zástupkyňa primátora mesta Sečovce Vlastimila Ondrejku. V roku 2002 sa stala členkou liberálnej politickej strany Aliancia nového občana (ANO), s ktorej podporou sa úspešne uchádzala o funkciu primátora Sečoviec vo voľbách do orgánov samosprávy obcí 2002. Počas tohto funkčného obdobia prispela k obnoveniu tanečnej súťaže O Zlatú putňu Tokaja.

Vo voľbách do orgánov samosprávy obcí 2006 si svoju funkciu obhájila už ako nezávislá kandidátka, s počtom platných hlasov 1 182. Pri opätovnej kandidatúre v komunálnych voľbách 2010 skončila s 1 147 hlasmi na druhom mieste za nezávislým kandidátom Jozefom Gamrátom.

Komunálnych volieb 2014 sa zúčastnila ako nezávislá kandidátka do mestského zastupiteľstva, v rámci volebného zoskupenia občianskeho združenia Sečovce Inak. S počtom platných hlasov 1 057 získala prvé miesto. Poslankyňou Mestského zastupiteľstva (MsZ) sa stala po zložení sľubu poslanca na prvom zasadnutí MsZ 12. decembra 2014. Novým zastupiteľstvom bola na návrh primátora zvolená za poslanca oprávneného zvolávať a viesť zasadnutia MsZ.

Referencie

Iné projekty

Externé odkazy 
 Monika Bérešová na stránke Osobnosti.sk

Osobnosti zo Sečoviec
Absolventi Prírodovedeckej fakulty Univerzity Pavla Jozefa Šafárika v Košiciach
Politici ANO
Primátori slovenských miest